b'\n_START_ARTICLE_\nHans Holbein den \xc3\xa6ldre\n_START_SECTION_\nStil\n_START_PARAGRAPH_\nSk\xc3\xb8nt han naturligt er blevet stillet i skygge af sin ber\xc3\xb8mte s\xc3\xb8n, er han selv en betydelig mester, slutter sig under indflydelse fra Martin Schongauer til den realistiske retning, viser evne for skarp karakterisering, s\xc3\xa5 figurerne i hans religi\xc3\xb8se billeder ofte virker som levende portr\xc3\xa6tter, og ikke mindre for kraftig og varm farveharmoni; s\xc3\xa6rlig hans v\xc3\xa6rker fra hans senere tid viser ham som en tilh\xc3\xa6nger af den italieniserende retning, s\xc3\xa5ledes det sk\xc3\xb8nne Sebastians-Alter (1516, M\xc3\xbcnchens Pinakotek). Hans flid som maler hjalp ham dog ikke ud over de \xc3\xb8konomiske vanskeligheder, oftere gjordes der udpantning hos ham. _NEWLINE_Foruden i sin f\xc3\xb8deby virkede han i Ulm, Frankfurt am Main og Alsace.\n_START_SECTION_\nV\xc3\xa6rker\n_START_PARAGRAPH_\nHans kendteste malerier: Fire tavler fra 1493 (Maria\xe2\x80\x99s Ungdomslevned) i domkirken i Augsburg, i denne bys galleri: Hovedv\xc3\xa6rkerne Santa Maria Maggiore\xe2\x80\x99s Basilika (1499), Santa Paul\xe2\x80\x99s Basilika (ca. 1504) og et votivbillede fra 1502 med tre scener fra Kristi Levned, altertavlen (1501) for Dominikanerkirken i Frankfurt, de 16 alterbilleder fra abbediet Kaisheim (Kristi Ungdoms- og Passionshistorie), nu i M\xc3\xbcnchens Pinakotek; endvidere mandligt portr\xc3\xa6t i Darmstadt (1515) og de fire alterfl\xc3\xb8je (1512; Augsburg) med fremstillinger af legenden om Ulrik og Wolfgang med mere, der tidligere var tilskrevet den yngre Holbein, ligesom det smukke Livets Br\xc3\xb8nd (1519, Lissabon, Kongen af Portugal). _NEWLINE_Ang\xc3\xa5ende hans mange tegninger (Skizzebogsblade i Basel, Berlin, K\xc3\xb8benhavns Kobberstiksamling).'